РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/191-19

22. јул 2019. године

Б е о г р а д

З А П И С Н И К

46. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 22. ЈУЛА 2019. ГОДИНЕ

 Седница је почела у 9.45 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Драган Јовановић, Јасмина Каранац, др Владимир Орлић, Далибор Радичевић, Огњен Пантовић, Снежана Б. Петровић, Стефана Миладиновић и Оливера Пешић.

 Седници су присуствовали заменици чланова Одбора: Ивана Динић (заменик Новице Тончева), Горан Ковачевић (заменик Зорана Милекића) и Ивана Николић (заменик члана Јовице Јевтића).

 Седници нису присуствовали чланови Одбора: Драган Весовић, Ненад Константиновић, Марина Ристић, Александар Стевановић и Горан Ћирић, нити њихови заменици.

Седници су присуствовали из Министарства, грађевинарства, саобраћаја и инфраструктуре Александра Дамњановић, државни секретар и Даница Ускоковић, саветник.

 Одбор је, једногласно, у складу са предлогом председника Одбора усвојио следећи

Д н е в н и р е д:

1. Разматрање Предлога закона о изменама и допунама Закона о посебним условима за реализацију пројекта изградње станова за припаднике снага безбедности, који је поднела Влада (број 360-1927/19 од 24. јуна 2019. године);
2. Разматрање представки на предлог Радне групе Одбора.

Пре преласка на разматрање утврђеног Дневног реда усвојени су, једногласно, Записник 43. седнице Одбора одржане 18. априла 2019. године, 44. седнице Одбора одржане 23. априла 2019. године и 45. седнице Одбора одржане 23. априла 2019. године.

Прва тачка дневног реда - **Разматрање Предлога закона о изменама и допунама Закона о посебним условима за реализацију пројекта изградње станова за припаднике снага безбедности, који је поднела Влада**

У уводном излагању Александра Дамњановић, државни секретар, истакла је да су у питању мале и кратке, али битне измене овог Закона.

Указано је да је започета изградња станова у више градова. Радови су прво започети у Врању и Нишу. У Врању све иде по плану и у року од 12 месеци станови ће бити завршени. У Нишу ће радови на изградњи почети за десет дана, имајући у виду да је потребно завршити разминирање локације, тако да ће рок за завршетак станова бити померен за мај месец наредне године. У Крагујевцу и Краљеву је започета изградња, а средином августа се очекује почетак радова у Сремској Митровици и у Новом Саду. Почетак радова у Београду очекује се у октобру ове године. Тиме ће бити завршена прва фаза изградње ових станова, а планира се и друга фаза изградње у другим градовима, где постоји већа заинтересованост.

Изменама Закона предложено је проширење круга лица, која могу остварити право на куповину стана под повољним условима и то су: борци, чланови домаћинства палих бораца и ратни и мирнодопски војни инвалиди. Сходно томе, вршено је и усклађивање са осталим деловима Закона. Министарство надлежно за борачка и инвалидска питања биће у обавези да доноси одлуке, које су већ утврђене за министарства из основног текста Закона. Затим, због својинске структуре земљишта испод објекта, уместо на метар од објекта прописано је да ће приликом формирања грађевинске парцеле бити могуће да се као земљиште за редовну употребу третира земљиште испод објекта до 5м са земљиштем око објекта. То је могућност, која ће бити коришћена само тамо где не може да се испоштује правило из основног закона, на метар од објекта.

Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о изменама и допунама Закона о посебним условима за реализацију пројекта изградње станова за припаднике снага безбедности у начелу.

 За известиоца Одбора на седници Народне скупштине одређенa је Катарина Ракић, председник Одбора.

Друга тачка дневног реда - **Разматрање представки на предлог Радне групе Одбора**

Поводом ове тачке Дневног реда председник Одбора дала је реч известиоцу Радне групе Одбора Стефани Миладиновић.

Народни посланик Стефана Миладиновић је обавестила Одбор да је Радна група на састанку одржаном 27. јуна 2019. године размотрила 11 пристиглих поднесака и одлучила следеће о даљем поступању:

- У вези поновљене представка Слободана Крстића,у вези жалбе на Службу катастра непокретности Владичин Хан (Број 07-971/18), подносиоца дописом информисати да Одбор више неће одговарати на дописе исте или сличне садржине, с обзиром да је предмет подносиоца већ разматран и по истом је поступљено у складу са Упутством за поступање са иницијативама, петицијама, представкама и предлозима упућеним Народној скупштини;

- Представка Југослава Илића у вези жалбе на Републички геодетски завод (Број 07-2488/18), биће прослеђена Министарству грађевинарства, саобраћаја и инфраструктуре на даље поступање;

 - Представка Николе Марковића у вези предлога измене Уредбе о решавању стамбених потреба изабраних, постављених и запослених лица (Број 07-2934/18), биће прослеђена Министарству грађевинарства, саобраћаја и инфраструктуре на даље поступање;

- У вези поновљене представке Слободана и Зорана Алексића у вези предлога за формирање стручне комисије у циљу ажурирања Катастарског операта Петловача (Број 07-4783/13), подносиоце дописом информисати да Одбор више неће одговарати на дописе исте или сличне садржине, с обзиром да је предмет подносилаца већ разматран и по истом је поступљено у складу са Упутством за поступање са иницијативама, петицијама, представкама и предлозима упућеним Народној скупштини;

- Поновљена представка Милете Крстића у вези обнове пута (Број 07-3553/17), биће прослеђена општини Уб на даље поступање;

- Представка Златомира Росића у вези измене Правилника о условима, програму и начину полагања стручног испита просторних планера (Број 07-1454/19), биће прослеђена Министарству грађевинарства, саобраћаја и инфраструктуре на даље поступање;

- Представка Жарка Грубића у вези предлога пројекта јефтине станоградње (Број 07-2923/16), биће прослеђена Министарству грађевинарства, саобраћаја и инфраструктуре на даље поступање;

- Представка Стефана Котуровића у вези предлога за измену Закона о озакоњењу објеката (Број 07-1667/19), биће прослеђена Министарству грађевинарства, саобраћаја и инфраструктуре на даље поступање;

- Иницијатива Марије Радоњић у вези постављања пешачког прелаза у насељу Белвил (Број 07-1668/19), биће прослеђена Секретаријату за саобраћај града Београда на даље поступање;

- Иницијатива такси превозника града Ужица у вези измене Закона о превозу путника у друмском саобраћају (Број 344-1693/19), биће прослеђена Министарству грађевинарства, саобраћаја и инфраструктуре;

- Захтев Алијансе за заједничко добро у вези мораторијума на 5G бежичну мрежу у Србији (Број 501-1670/19), биће прослеђена Министарству трговине, туризма и телекомуникација.

Одбор је, једногласно, одлучио да прихвати предлоге Радне групе за поступање поводом сваког поднеска.

На седници Одбора вођен је тонски запис.

Седница је закључена у 10.00 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић